সদ্যই দক্ষিণ আফ্রিকা সফর থেকে দেশে ফিরেছেন। বল হাতে তিনটে ওয়ান ডে এবং টি টোয়েন্টি সিরিজে নজরও কেড়েছেন। সামনেই বাংলাদেশ, শ্রীলঙ্কার বিরুদ্ধে নিদাহাস ট্রফিতে খেলতে হবে। তবে শার্দূল ঠাকুর এখনও ‘তারকা’ হয়ে ওঠেননি। না হলে মুম্বইতে বাড়ি ফেরার জন্য কেউ লোকাল ট্রেন ধরে!
এমনই আশ্চর্যজনক কাণ্ড ঘটিয়ে জাতীয় সংবাদমাধ্যমের শিরোনামে মুম্বইয়ের তারকা পেসার। এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, আন্ধেরি স্টেশন থেকে নিজের বাড়িতে শার্দূল ফিরেছেন  ট্রেনে চড়েই! প্রায় দেড় ঘণ্টা সাধারণ যাত্রীদের মতোই রেল-যাত্রা সারলেন জাতীয় দলের নির্ভরযোগ্য এই পেসার।
বেনজির কাণ্ড ঘটিয়ে শার্দূল বলেছেন, ‘‘দক্ষিণ আফ্রিকা থেকে বিমানে মুম্বইতে ফেরার পর যত দ্রুত সম্ভব বাড়ি আসতে চেয়েছিলাম। কানে হেডফোন লাগিয়ে কালবিলম্ব না করে ট্রেনেই চেপে পড়ি।’’ তবে তিনি নিজেকে ‘সেলিব্রিটি’ না মনে করতে পারেন, অন্যের চোখে তো তিনি ‘স্পেশ্যাল’। তাই ট্রেনে চড়েই বেশ বিব্রতকর পরিস্থিতিতে পড়তে হয়েছিল তাঁকে।

দক্ষিণ আফ্রিকায় শার্দুল ঠাকুর। — শার্দুলের ইনস্টাগ্রাম প্রোফাইল

ট্রেনে শার্দুল। — শার্দুল ঠাকুরের ফেসবুক ফ্যান পেজ
শার্দূল বলছিলেন, ‘‘অনেকেই বলছিল, এই ক্রিকেটার জাতীয় দলে খেলে। অনেকেই জিজ্ঞাসা করছিলেন, আপনি কি সত্যিই শার্দুল ঠাকুর? একদল কলেজ পড়ুয়া গুগলে আমার ছবি দেখে নিশ্চিত হওয়ার পরেই সেলফি তুলতে চায়! আমি বলেছিলাম, পালাঘরে নামা পর্যন্ত অপেক্ষা করতে।’’

এই বিষয়ে অন্যান্য খবর

ধোনির স্পর্শেই কেল্লাফতে! স্বপ্নপূরণের নতুন কাহিনি ভারতীয় ক্রিকেটে


জাতীয় তারকা হয়ে ওঠার পরেও শার্দূলের পা মাটিতেই রয়েছে। তিনিই বলছেন, ‘‘অনেকেই আমার মতো একজন জাতীয় ক্রিকেটারকে রেলের কামরায় দেখে অবাক হয়েছিল। অনেক ট্রেন যাত্রীই পুরনো দিনের কথা রোমন্থন করতে গিয়ে জানতে চাইছিলেন, কী ভাবে আমি আমি আগে ট্রেনে যাতায়াত করতাম। সোনার চামচ মুখে নিয়ে আমি জন্মাইনি। প্রচণ্ড পরিশ্রম করেছি শৈশব থেকেই।’’